Document ID: 32012R0126
Publication Date: 2012-02-14

Title and Content:
IZVEDBENA UREDBA KOMISIJE (EU) št. 126/2012
z dne 14. februarja 2012
o spremembi Uredbe (ES) št. 889/2008 glede dokazil in o spremembi Uredbe (ES) št. 1235/2008 v zvezi z ureditvami za uvoz ekoloških proizvodov iz Združenih držav Amerike
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(2), 33(3) in člena 38(c) Uredbe,
ob upoštevanju naslednjega:
(1)
Člen 29(1) Uredbe (ES) št. 834/2007 določa, da morajo nadzorni organi in izvajalci nadzora vsakemu izvajalcu, ki je podvržen njihovemu nadzoru, izstaviti dokazila.
(2)
Člen 28(1) Uredbe (ES) št. 834/2007 določa, da mora izvajalec, ki izvaža proizvode, pridelane v skladu s splošnimi pravili iz te Uredbe, svojo dejavnost podrediti nadzornemu sistemu iz člena 27 navedene Uredbe.
(3)
V skladu s tem nadzornim sistemom in v skladu z veljavnimi splošnimi pravili iz člena 14(1)(e) Uredbe (ES) št. 834/2007 in člena 24 Uredbe (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (2), nadzorni organi in izvajalci nadzora preverijo izvajalčeva dokazila o vzreji živali, vključno z veterinarskim zdravljenjem in uporabo antibiotikov. V skladu s to konkretno uporabo nadzornega sistema in v interesu ekoloških živinorejcev Unije je treba zagotoviti identifikacijo nekaterih postopkov pridelave brez uporabe antibiotikov, če takšno identifikacijo zahteva izvajalec. Za olajšanje dostopa do trgov Združenih držav Amerike je treba zagotoviti tudi zadostne informacije glede specifičnih značilnosti postopka pridelave. Te specifične značilnosti je treba dokazati z dopolnilnimi dokazili v skladu s členom 29 Uredbe (ES) št. 834/2007, ki dopolnjujejo dokazila iz člena 68 Uredbe Komisije (ES) št. 889/2008.
(4)
Nekateri kmetijski proizvodi, ki se uvažajo iz Združenih držav Amerike, se v Uniji trenutno tržijo v skladu s prehodnimi določbami iz člena 19 Uredbe Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (3). Združene države Amerike so Komisiji predložile prošnjo za vključitev na seznam iz člena 7 Uredbe (ES) št. 1235/2008. V skladu s členom 7 in 8 navedene uredbe so predložile zahtevane informacije. Proučitev teh informacij in kasnejše razprave z organi Združenih držav so privedle do ugotovitve, da so v navedeni državi pravila za pridelavo in nadzor ekoloških kmetijskih proizvodov enakovredna tistim iz Uredbe (ES) št. 834/2007. Komisija je na kraju samem zadovoljivo preverila dejansko uporabo predpisov pridelave in izvajanje kontrolnih ukrepov v Združenih državah, kot so ti navedeni v členu 33(2) Uredbe (ES) št. 834/2007. Zato mora Komisija vključiti Združene države na seznam iz Priloge III k Uredbi (ES) št. 1235/2008.
(5)
Priloga IV k Uredbi (ES) št. 1235/2008 vsebuje seznam izvajalcev nadzora in nadzornih organov, ki so pristojni za izvajanje nadzora in izdajanje certifikatov v tretjih državah za namen enakovrednosti. Kot posledica vključitve Združenih držav v Prilogo III k navedeni Uredbi, se relevantne izvajalce nadzora in nadzorne organe Združenih držav črta iz Priloge IV, dokler ti nadzirajo pridelavo v Združenih državah.
(6)
Uredbo (ES) št. 889/2008 in Uredbo (ES) št. 1235/2008 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem regulativnega odbora za ekološko pridelavo -
SPREJELA NASLEDNJO UREDBO:
Člen 1
Uredba (ES) št. 889/2008 se spremeni:
1.
V členu 63(1) se doda naslednja točka (d):
„(d)
specifične značilnosti uporabljenega postopka pridelave, v primeru da izvajalec zahteva dokazila v skladu s členom 68(2).“
2.
Člen 68 se nadomesti z naslednjim besedilom:
„Člen 68
Dokazila
1. Za namen uporabe člena 29(1) Uredbe (ES) št. 834/2007 nadzorni organi in izvajalci nadzora uporabljajo vzorec dokazila, določen v Prilogi XII k tej uredbi.
2. Kadar izvajalec, ki je podvržen nadzoru nadzornih organov in izvajalcev nadzora iz odstavka 1, v časovnem okviru, ki ga ti določijo, zahteva dopolnilna dokazila, ti izvajalcu izstavijo dopolnilna dokazila, ki potrjujejo specifične značilnosti uporabljenega postopka pridelave, z uporabo vzorca iz Priloge XIIa.
Prošnje za dopolnilna dokazila se vnesejo v drugo okno obrazca iz Priloge XIIa in na ustrezno mesto v Prilogi XIIb.“
3.
V naslovu Priloge XII se sklic na „člen 68“ nadomesti s sklicem na „člen 68(1)“;
4.
Prilogi XIIa in XIIb se vneseta kot je določeno v Prilogi I k tej Uredbi.
Člen 2
Prilogi III in IV k Uredbi (ES) št. 1235/2008 se spremenita v skladu s Prilogo II k tej uredbi.
Člen 3
Ta uredba začne veljati sedmi dan po objavi v Uradnem listu Evropske unije.
Uporablja se od 1. junija 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. februarja 2012

Classification:
Level 1 Topics: 100157
100158
100149
100147
100161
Level 2 Topics: 100283
100261
100192
100257
100282
100193
100215
100279
100194
100196
Level 3 Topics: 13
2079
2479
2119
87
2106
6205
3641
614
1615
3156
7207
2735
2200
11
All Topics: 1562
192
2771
3191
5233
5369
6790
888
893